Griekwas honger vir oorwinning | Netwerk24
Griekwas honger vir oorwinning
Deur Marnus Kok 09 Augustus 2017 06:02
AJ Coertzen Foto: Emile Hendricks
Ons is honger om te wen.
Só sê Griekwas se kaptein, AJ Coertzen, oor sy span se Curriebeker-kragmeting teen die Westelike Provinsie in Kimberley vandag (09/08).
Sy span kon in sy eerste drie Curriebeker-wedstryde – teen die Blou Bulle tuis, die Goue Leeus in Johannesburg en die Haaie in Durban – nie 'n oorwinning behaal nie.
Hoewel Coertzen teleurgesteld is ná sy span se loesing van 3-41 teen die Haaie Vrydag (04/08), sê hy dié nederlaag maak nie van die Poubloues 'n slegte span nie.
"Ons het nie ons wedstrydplan goed uitgevoer nie. Die nederlaag maak glad nie van ons 'n swak span nie. Hulle (die Haaie) het sonder twyfel 'n goeie pak voorspelers. Met enkele uitsonderings is die Haaie dieselfde span wat net-net teen die Leeus in die kwarteindronde van die Superrugby-reeks vasgeval het," sê Coertzen.
Hy gee toe dat sy span in Durban swak rugby gespeel het en dat hulle Woensdag daarvoor wil vergoed.
"Ons het nie ons wedstrydplan goed uitgevoer nie. Ons was swak in die vaste fasette. Ons sal aan veral ons lynstaanwerk en skrums aandag moet gee, want dit het teen die Haaie in dié afdeling van ons spel nie goed gegaan nie."
Die WP het vanjaar in die Curriebeker-reeks – sonder sy Springbokke – gewys hy is goed in die skrums en Griekwas kan nie bekostig om weer in dié afdeling slap te lê nie.
Die Poubloues is steeds op soek na hul eerste oorwinning in die reeks en die WP gaan dit nie vir hulle maklik maak nie.
Die Kimberley-span het in sy eerste drie wedstryde reeds 20 drieë afgestaan.
Aangesien die wedstryd teen die Kapenaars in die week gespeel word, laat dit beswaarlik tyd aan Coertzen en sy manskappe om al die foute op die oefenveld uit te stryk.
Kimberley was besoekende spanne nog nooit goedgesind nie en 'n taai stryd tussen dié spanne word verwag.
"Die spelers moet hulself sielkundig vir die kragmeting voorberei," sê Coertzen.
"Ons fokus is op die volgende wedstryd. WP moet Kimberley toe kom, wat nooit vir die span maklik is nie. Ons is honger om te wen en glo ons kan Woensdag die knoop deurhak."